**נוהל תמיכה בנושאי תשתית ובינוי - לשנת 2017**

**ההסתדרות הציונית העולמית - החטיבה להתיישבות מודיעה על האפשרות לקבל, בכפוף לקיומו של תקציב ייעודי לנושא ובהתאם להוראת תכ"ם 6.2.1, תמיכות בנושאי פעילויות בתחום ביצוע תשתיות כלליות, תכנון ובינוי (לרבות למגורים)**.

**נוהל זה מפורסם באתר החטיבה להתיישבות:** [**www.hityashvut.org.il**](http://www.hityashvut.org.il) **ובאתר משרד החקלאות ופיתוח הכפר:** [**www.moag.gov.il**](http://www.moag.gov.il)

# רקע לתמיכה ומטרתה

## רקע

ביום 29.12.15 נכנס לתוקפו תיקון מספר 2 לחוק הסדרת מעמדן של ההסתדרות הציונית העולמית והסוכנות היהודית לא"י (להלן - התיקון לחוק). לצורך יישומו של החוק, התקבלה ביום 9.10.2016 החלטת הממשלה מס' 1998 (להלן - החלטת הממשלה), במסגרתה הוחלט לאצול מסמכויות הממשלה בתחומים שפורטו בה לשר החקלאות ופיתוח הכפר, אשר יאציל אותן להסתדרות הציונית העולמית באמצעות החטיבה להתיישבות, וזאת בכפוף להסדרת מערכת היחסים בין הממשלה לבין החטיבה. לצורך כך נחתם הסכם מסגרת רב שנתי לתקופה של חמש שנים עם אופציה להארכה לשתי תקופות נוספות בנות חמש שנים כל אחת.

בהתאם להחלטת הממשלה ולמסמך מדיניות השר אשר פורסם לציבור ביום 15.6.2017, גיבשה החטיבה להתיישבות את תכנית העבודה לשנת 2017, והיא נערכת, בין היתר, לסייע לישובים ולרשויות מקומיות בתחומי תשתיות. זאת, במטרה לסייע בפיזור האוכלוסייה אל המרחב הכפרי, להוביל צמיחה דמוגרפית של הישובים והאזורים הנמצאים באזורי עדיפות לאומית, לסייע לביסוסם החברתי והקהילתי, ועל ידי כך ליצור איתנות כלכלית וחברתית. במסגרת פעולות אלה תעמיד החטיבה תקציב תמיכות ייעודי, שיוקצה כמפורט להלן.

## מטרות התמיכה

1. קידום פעולות מגוונות להאצת הצמיחה הדמוגרפית והכלכלית בהתיישבות הכפרית, לרבות באמצעות שיפור התשתיות ויצירת "מנועי צמיחה" שיתרמו לקליטת תושבים חדשים ועל ידי כך יחזקו את הבסיס הכלכלי של ההתיישבות הכפרית.

## התוצרים המצופים

1. קידום וביצוע פעולות תכנון, הקמה ו/או חידוש של תשתיות ציבוריות ושל מבני ציבור, ברמת האזור או ברמת הישוב.
2. קידום וביצוע פעולות תכנון, הקמה ו/או חידוש של תשתיות ושל מבנים למטרות יצור ותעסוקה, התורמות לכלכלת הישוב או האזור.
3. פיתוח כלכלי וקהילתי בהתיישבות הכפרית.
4. קליטת משפחות ובניית אמצעים להשתלבותן בהתיישבות הכפרית.

# הגדרות

**"בית אב"** -אדם אחד או קבוצת אנשים הגרים יחד, בדירה אחת, באופן קבוע ברוב ימות השבוע (לא כולל סטודנטים ודיירים/שוכרים זמניים).

**"החטיבה"** - החטיבה להתיישבות;

**"המועצה"** - מועצה אזורית או מועצה מקומית שהינה ישוב כפרי;

**"המשרד"** - משרד החקלאות ופיתוח הכפר;

**"המרחב"** - מרחב פעילות של החטיבה להתיישבות;

**"ישוב דל אוכלוסין"** -ישוב כפרי חקלאי הנכלל ברשימת ישובים דלי אוכלוסין המנוהלת על ידי ועדת הפרוגרמות במשרד החקלאות ופיתוח הכפר והמצורפת כנספח 5.

**"ישוב חדש"** - יישוב אשר במועד הגשת בקשת התמיכה טרם חלפה תקופה של חמש שנים ממועד אכלוסו (מתן תעודת גמר כמשמעה בחוק התכנון והבניה ליחידת הדיור העשירית ביישוב), או שטרם חלפו עשר שנים ממועד הקמתו (מועד תחילת עבודות הפיתוח) – המאוחר מבין השניים;

**"פעולות בתחום התשתיות"** - פעולות ליצירת תשתיות ציבוריות של ישובים ואזורים אשר הינן בעלות השפעה על הצמיחה הדמוגרפית ועל קליטת תושבים חדשים ו/או ליצירת תשתיות התורמות לחיזוק החוסן החברתי והכלכלי, באזור ובישוב, כמפורט להלן:

1. **תכנון** - מדידות, ניהול תכנון, יעוץ, סקרים לרבות סקרי קרקע, בדיקות קרקע, מחקרים, תכנון סטטוטורי ותכנון מפורט לביצוע של הקמה או של שיפוץ/שיקום תשתיות ציבוריות ומבני ציבור, המשרת את הנושאים הבאים:
* פיתוח מקורות תעסוקה (מבני תעסוקה, אמצעי ייצור חקלאיים ותיירותיים, התורמים לכלכלת הישוב או האזור).
* אתרי מגורים זמניים לצורך קליטת מתיישבים חדשים.
* מכינות קדם צבאיות, כפרי סטודנטים, מרכזי צעירים, מרכזי כינוסים אזוריים, מוסדות חינוך, מוקדי תיירות ותרבות אזוריים וכד'.
* תכנון אזורי, אסטרטגי וכלכלי.
* תכניות אב, תכניות מתאר ותכניות מפורטות.
1. **ליווי וניהול פרויקטים** - שירותים של מנהלי פרויקטים (מפקחים, מהנדסים) בנושאי פיתוח תשתיות ובנייה, תעסוקה, תיירות, פיתוח אזורי וכלכלי וניהול תהליכים.
2. **ביצוע תשתיות ציבוריות** - ביצוע עבודות הקמה או פיתוח או שיפוץ/שיקום ביישובים, במועצות או בשיתוף בין מספר מועצות, למעט עבודות שנתמכות על פי החוקים לעידוד השקעות הון[[1]](#footnote-2), לפי הפירוט להלן:
* תשתיות לרבות: דרכים ומתקנים לפעילות של תיירות, פנאי ונופש, עבודות פיתוח סביבתי, דרכים, שבילים, שיקום תשתיות.
* מבני ציבור לרבות: מבני ציבור בישובים, מרכזי שירותים אזוריים, מתקני תרבות וספורט אזוריים ופתרונות מיגון.
* הכשרות קרקע, תשתיות מים, חשמל, תקשורת, ביוב, ניקוז, מרכיבי ביטחון וכיוצא באלה לישוב.
* חיבור מים, לרבות אספקת מים בישוב זמני (מכליות).
* חיבור חשמל לרבות רכישת מחוללי זרם חשמלי (גנרטורים) לאספקת חשמל שוטפת ובמצבי חרום (ביטחון), ואחזקתם (הוצאות דלק, שכירות וטיפול) עד למועד חיבור חשמל קבוע.
* מבני מגורים זמניים לצרכי קליטה בישוב ומבנים זמניים המשמשים כמבני ציבור, כולל פתרונות מיגון - רכישה, הובלה, הצבה או שיפוץ של מבנים זמניים או מבני קבע.
* השתתפות בתשתיות להשבת מי קולחין לשימושים שונים, בתשתיות "ירוקות" ובנושאי תשתית לשמירת איכות הסביבה.
1. **פיתוח כלכלי בישובים** - במועצות ובשיתוף בין מספר מועצות לפי הפירוט להלן:

ביצוע עבודות תשתית ובנייה למטרות תעסוקה ושירותים, למעט עבודות שנתמכות על פי החוקים לעידוד השקעות הון[[2]](#footnote-3), כמפורט להלן:

* עבודות עפר, הכשרת שטחים, דרכים וניקוז.
* מבנים לייצור ולתעסוקה בתחומי, מלאכה ותעשייה, תיירות ושירותים[[3]](#footnote-4).
* תשתיות, חיבורי מים, ביוב, חשמל, תקשורת, גידור ותאורה.
* השבת מי קולחין, תשתיות "ירוקות" ושמירה על איכות הסביבה.
1. **"עוגני צמיחה"** - תשתיות ומבנים לפרויקטים אשר יהוו עוגני צמיחה בישוב ו/או באזור:
* מבנים יבילים ושיפוצים במבנים קיימים המשמשים כמבני ציבור, מכינות קדם צבאיות, כפרי סטודנטים, מרכזי צעירים, מוסדות חינוך בהקמה.
* תשתיות ומבני ציבור לרבות מרכז ספורט אזורי, מרכז תרבות אזורי, מרכז צעירים, מרכז חוסן מועצתי, מוסד חינוכי בהקמה, מרכז קליטת עליה.

# תוקף הנוהל

הנוהל יהיה תקף החל ממועד פרסומו להערות הציבור עד ליום 31.12.2017.

היקף התקציב הצפוי לצורך התמיכה בפעולות שבנוהל תמיכה זה, הינו כ- 78 מיליון ₪. היה ותקציב זה ישתנה (יגדל או יפחת), ועדת התמיכות תהיה רשאית להתאים את מספר הבקשות המאושרות להיקף התקציבי המעודכן, וזאת בהתאם לדירוג הבקשות שנקבע על ידי הוועדה, בהתאם לקריטריונים המפורטים בנוהל זה, או בהתאם לכלל שוויוני וענייני אחר שייקבע על ידי הוועדה.

# ועדת תמיכות

1. הרכב ועדת התמיכות הוא:
* מנכ"ל החטיבה להתיישבות או מי מטעמו - יו"ר הוועדה.
* נציג מקצועי מטעם החטיבה.
* מנהלת הרשות לתכנון במשרד או נציג/ה מטעמה.
* חשבת החטיבה להתיישבות.
* היועצת המשפטית של המשרד או נציג/ה מטעמה.
1. רק בקשות שעמדו בתנאי הסף יובאו לדיון בוועדת התמיכות. בקשה שלא עמדה בתנאי הסף תידחה ולא תובא לדיון בוועדה.
2. בקשות שהוגשו לאחר המועד האחרון לא יתקבלו ולא יידונו בוועדת התמיכות.
3. עד למועד האחרון להגשת הבקשות, רשאים המבקשים להסתייע בנציגי המרחבים של החטיבה להתיישבות, לצורך טיוב הבקשות.
4. הבקשות המובאות לדיון בוועדת התמיכות, ירוכזו על ידי המרחבים, כדי לאפשר השלמות, לקראת המועד האחרון להגשת בקשות התמיכה, ויוצגו על ידי נציג המרחב הרלוונטי בישיבת הוועדה.
5. סך כל התמיכות עבור הבקשות שתאושרנה לא יעלה על התקציב המאושר. הוועדה רשאית לאשר סכום נמוך מהסכום המבוקש, בהתאם לנימוקים שיפורטו בהחלטתה.
6. בקשות הנתמכות על ידי משרדי ממשלה אחרים תידרשנה לתיאום מוקדם עם המשרד ועם המשרדים הרלוונטיים.
7. בעת קביעת סכום התמיכה, הוועדה תיקח בחשבון, בין היתר, את התמיכה הכספית שניתנת למבקש עבור הפעילות מושא בקשתו ממקורות אחרים, ממשלתיים ושאינם ממשלתיים[[4]](#footnote-5).
8. ועדת התמיכות תערוך פרוטוקול המשקף את הדיון שהתקיים בפניה. הפרוטוקול יישלח למבקשים בהודעה של המרחב הרלוונטי ויפורסם באתר החטיבה להתיישבות. ההודעה תכלול הערה שאין לראות בה כל התחייבות כספית.
9. בהתאם להחלטת הוועדה יוכן הסכם שיישלח למבקש, כאשר הוא חתום על ידי מורשי החתימה בחטיבה להתיישבות.
10. למען הסר ספק, לא תוכרנה הוצאות עבור השקעות שבוצעו לפני מועד פרסום הנוהל להערות הציבור.
11. תעריפי ייעוץ של אנשי מקצוע לא יעלו על תעריפי הייעוץ שנקבעו על ידי החשב הכללי.

# הגורמים הזכאים ותחום פעולה גיאוגרפי

תחום פעולתה הגיאוגרפי של החטיבה הוא תחום ההתיישבות הכפרית-חקלאית וקהילתית (להלן - תחום הפעולה). תחום זה כולל את כלל הישובים הכפריים בהתאם להגדרת "ישוב כפרי" על ידי הלשכה המרכזית לסטטיסטיקה, וכן ישובים המצויים בתחום סמכות מועצות אזוריות.

תיבחנה בקשות לתמיכה שיגישו מועצות עבור פעילותן ועבור ישובים כפריים שבתחומן, המקיימות את תנאי הסף הבאים במצטבר:

1. שיוך של המועצה לאשכול חברתי-כלכלי 1 –7.
2. שיוך של המועצה לאשכול פריפריאלי 1 – 6.

# אופן הגשת בקשת התמיכה

1. יש להגיש את הבקשה למרחב שאליו משתייכת המועצה, עד ליום \_\_\_\_\_\_\_\_\_\_ לפי הכתובות המפורטות להלן. עד תאריך זה ניתן להתייעץ ולהיעזר במרחבים:

|  |  |  |
| --- | --- | --- |
| **שם הגוף** | **כתובת לפניות** | **כתובת דוא"ל** |
|  |  |  |
| מרחב צפון |  |  |
| מרחב מרכז |  |  |
| מרחב דרום |  |  |

1. תוגש בקשת תמיכה נפרדת עבור כל פעולה מתוך הפעולות בתחום התשתיות וכן עבור כל ישוב בנפרד.
2. בבקשה יצוין אופן התמיכה המבוקש מבין שתי החלופות להלן:
3. ביצוע מלא על ידי החטיבה בשיעור של 100% מעלות הפעולה הנתמכת, כפי שתאושר על ידי ועדת התמיכות.
4. תמיכה בשיעור של עד 50% מעלות הפעולה הנתמכת, כפי שתאושר על ידי ועדת התמיכות.
5. יובהר כי רכישת מבנים יבילים תבוצע בביצוע עצמי של החטיבה. שיעור התמיכה ברכיב זה יהיה 100%.
6. ניתן להגיש בקשות תמיכה לביצוע מלא על ידי החטיבה (חלופה א') באמצעות ובלבד שהן משתייכות לאשכול חברתי-כלכלי 1 - 5, או למדד פריפריאלי 1 - 4, או עבור ישובים חדשים או עבור ישובים דלי אוכלוסין או עבור יישובי מיעוטים.
7. בקשה שתאושר לפי חלופה א' (כאמור בסעיף 3 לעיל) אך לא תיכלל ברשימת הזכאות מפאת מגבלת התקציב ייבחן אישורה, על ידי ועדת התמיכות, לפי חלופה ב', בכפוף לבחירת המבקש באופציה זו כחלופה נוספת, בטופס הבקשה.
8. המבקש לקבל תמיכה לפי נוהל זה, יזין את הבקשה דרך פורטל התמיכות האינטרנטי של מרכבה על פי מספר הקול קורא המתאים לבקשה. חובה לחתום על גבי המסמכים באמצעות תוכנת החתימה הדיגיטלית www.gov.il/firstgov/smartcard.
9. בנוסף, המבקש לקבל תמיכה לפי נוהל זה, ישלח את כל מסמכי הבקשה ונספחיה לכתובת הדואר האלקטרוני במשרדי המרחב הרלבנטי, ובנוסף ישלח 2 עותקים קשיחים לכתובת המצוינת מעלה.
10. הבקשה לתמיכה תהיה חתומה בידי מורשי חתימה של המבקש.
11. בקשה שתוגש לאחר מועד הגשת הבקשות כפי שנקבע בסעיף זה תידחה ללא דיון. אם קיימות נסיבות מיוחדות המצדיקות דיון בבקשה, ואין מניעה למתן התמיכה מבחינה תקציבית, מוסמך החשב הכללי לאשר דיון בבקשת התמיכה שהוגשה באיחור.

# יובהר, כי ישובים אשר ייבחרו ככאלו שזכאים להיכלל ברשימת הישובים בטיפול נקודתי, ויימצאו זכאים לתמיכה על פי נוהל הטיפול הנקודתי, לא יהיו זכאים לתמיכה על פי נוהל זה.

# תנאי סף ומסמכים שחובה לצרף לבקשה

**כללי**

בקשה שאינה עומדת בתנאי הסף, תיפסל על הסף על ידי ועדת התמיכות ולא תידון לגופה.

על מבקש התמיכה לעמוד בכל התנאים הבאים:

**תנאים מנהליים ותקציביים**

1. מבקש התמיכה יגיש את בקשתו עד למועד הקבוע בסעיף 6 לעיל ובהתאמה למטרות התמיכה וליעדים המפורטים בסעיף 1 ולהגדרות המפורטות בסעיף 2.
2. **טופס בקשה** - נספח 1.
3. **טופס בקשה להעברת כספים באמצעות מס"ב** - נספח 2.
4. **טופס הגשה מקצועי** המיועד לשנת 2017 - נספח 3.
5. **מכתב פנייה** של העומד בראש הגוף מגיש הבקשה.
6. **מסמך הסבר** ובו הסבר מפורט בדבר צרכי הישוב או המועצה, והתאמת הבקשה ותרומתה למטרות התמיכה וליעדים המפורטים בסעיף 1 ולהגדרות המפורטות בסעיף 2.
7. **פירוט תמיכות לשנת 2017** - על מנת למנוע כפילות בטיפול משרדי ממשלה שונים, ועל מנת למנוע תמיכת יתר - פירוט של כל התמיכות שאושרו למבקש התמיכה, בקשות לתמיכה שהגיש ושטרם אושרו לו, או בקשות שבכוונתו להגיש למשרד או למשרדי ממשלה אחרים, בכסף או בשווה כסף, בגין הפעילות שעבורה הוא מבקש את התמיכה לפי נוהל זה, לרבות סכום התמיכה ופרטי הגורם המממן; כמו כן, יש לפרט מקורות מימון חזויים נוספים למושא הבקשה, הן ודאיים והן כאלה שעדיין אינם ודאיים[[5]](#footnote-6).
8. **מסמך המעיד על זיקת המבקש לקרקע מושא בקשתו -** לשם הוכחת הזיקה בקרקע יש להגיש את המסמכים הבאים במצטבר:
9. סימון של תחום הבקשה על רקע מפת תחום השיפוט של המועצה/מועצות;
10. סימון של תחום הבקשה על גבי מפת הסכם חכירה על שם הישוב או על שם המועצה. לחילופין ניתן להגיש תשריט ובו סימון תחום הבקשה על גבי תכנית מאושרת.
11. בנוסף לנדרש על פי סעיף 8, לגבי בקשות המתייחסות לשטחי איו"ש נדרש להגיש את המסמכים הבאים במצטבר:
12. בכל המקומות בהם קיימת הרשאה לתכנון ופיתוח בין הממונה על הרכוש הנטוש במנהל האזרחי לבין ההסתדרות הציונית יוצג הסכם ההרשאה.
13. מסמך של הגורם המוסמך במנהל האזרחי המעיד על זכויות כדין של המבקש בקרקע או על התאמה לתכנית מאושרת בצירוף תשריט ובו סימון תחום הבקשה על גבי תכנית מאושרת ועל גביו חתימת הגורם המוסמך במנהל האזרחי.
14. בקשה של מועצה שאיננה עומדת בתנאי הסף הקבועים בסעיף 5 (הגורמים הזכאים ותחום פעולה גיאוגרפי) לעניין שייכות לאשכול חברתי – כלכלי ולאשכול פריפריאלי) תיפסל על הסף.
15. תכנון ראשוני או תכנית הגשה להיתר בניה.
16. בקשה להיתר בניה או מסמך המעיד על פטור מהיתר חתום על ידי מהנדס המועצה, לבקשות בתחום בניה ותשתיות.
17. תשריט המציג התאמה לתכנית מתאר או לתכנית מפורטת בתוקף.
18. כתב כמויות ואומדן עלויות ראשוני מאושר על ידי מהנדס המועצה.
19. אישור ניהול ספרים.
20. המבקש אינו מוגבל במערכת החשבות של החטיבה.
21. על מועצה המגישה בקשה לקבלת תמיכה עבור ישובים שבתחומה לצרף לבקשתה את פרוטוקול מליאת המועצה, בו יפורטו הנימוקים שבבסיס החלטתה לבחירת הישובים לגביהם הוגשו הבקשות. המועצה תבחר את הישובים עבורם מוגשת הבקשה, בין היתר, בהתבסס על מצבם החברתי - כלכלי, תהליכי צמיחה וקליטה בישוב, מצבו הביטחוני של הישוב, מצב התשתיות בישוב, בשלות והיתכנות הביצוע ושיקולי תקציב. **יש לבטא בהחלטת המליאה העדפה למתן פתרונות ליישובים חדשים, לישובים דלי אוכלוסין וליישובי מיעוטים**. פרוטוקול המליאה יוגש עם מסמכי ההגשה ולא יאוחר ממועד עריכת ההסכם לאישור התמיכה.
22. על המועצה לצרף לכל בקשה לקבלת תמיכה עותק מהתקציב הבלתי רגיל - במסגרתו תבוצע הפעילות הנתמכת הכלולה באותה בקשה - אשר אושר על ידי מליאת המועצה, וכן על ידי משרד הפנים. מודגש כי על המועצה לנהל בספריה חשבון תקציב בלתי רגיל נפרד לכל תמיכה שתאושר, בו תרשמנה כל ההוצאות וכל ההכנסות השייכות לאותה תמיכה.

# אמות מידה לקביעת סכום התמיכה וניקוד הבקשות

**ועדת התמיכות תדרג את הבקשות לפי אמות המידה כדלקמן:**

| **מס.** | **אמת מידה** | **משקל אמת המידה (נקודות)** | **סעיף** | **נקודות** |
| --- | --- | --- | --- | --- |
| **1א.** | **בשלות ויכולת ביצוע (פרויקטים של תשתית)** | **20** | היתר בנייה או פטור מהיתר שצורף לבקשה כולל תשריט חתום ותיק מוכן למכרז / לביצוע | 20 |
|  | היתר בנייה או פטור מהיתר - כולל תשריט חתום ותכנון מפורט, כתב כמויות ואומדן  | 16 |
| תכנון מפורט, כולל כתב כמויות ואומדן  | 12 |
| **1ב.** | **בשלות ויכולת ביצוע (תכנון)** | **20** | קיימת פרוגרמה תכנונית + קיים צוות מתכננים ויועצים + מצגת מקצועית  | 20 |
|  | קיים צוות מתכננים ויועצים + מצגת מקצועית להמחשה  | 14 |
| קיימת מצגת מקצועית להמחשת הבקשה | 6 |
| **2.** | **מדד פריפריאלי (ברמת המועצה)** | **25** | עד אשכול 3 (כולל) | 20 |
|  | אשכול 4 | 16 |
| אשכול 5 | 10 |
| אשכול 6 | 5 |
| **3.** | **אשכול חברתי-כלכלי (ברמת המועצה או ברמת הישוב, הנמוך מביניהם)**[[6]](#footnote-7) | **20** | עד אשכול 3 (כולל) | 20 |
|  | אשכול 4 | 16 |
| אשכול 5 | 12 |
| אשכול 6 | 8 |
| אשכול 7 | 4 |
| 4. | **היקף השפעת הפרויקט** | **15** | תרומת הפרויקט ברמה ארצית | 20 |
|  | תרומת הפרויקט ברמה מרחבית | 16 |
|  | תרומת הפרויקט ברמה אזורית | 12 |
| תרומת הפרויקט ברמת 2 ישובים לפחות | 8 |
| תרומת הפרויקט ברמת הישוב הבודד | 4 |
| **5.** | **הערכה כללית ומקצועית** | **20** | התאמת הבקשה למטרות התמיכה | עד 10 |
|  | חשיבות לתושבים ולרשות בהתאם למסמך ההסבר וחוות דעת מקצועית של החטיבה ובהתאם לטווח ההשפעה בישוב | עד 10 |
| תרומה לצמיחה ולאיתנות כלכלית וחברתית של המבקש | עד 10 |
| איכות ורמת הפירוט במסמך הסבר מקצועי, מלא ומפורט | עד 10 |
| הכללת ישובים דלי אוכלוסין בבקשה | עד 10 |
| **6.** | **תוספת ניקוד - יישובי מיעוטים** | הבקשה כוללת לפחות ישוב מיעוטים אחד | 10 |
|  |  |  | לכל ישוב מיעוטים נוסף שנכלל בבקשה | 2 |
| **7.** | **תוספת ניקוד - ישובים חדשים** | הבקשה כוללת לפחות ישוב חדש אחד | 10 |
|  |  | לכל ישוב חדש נוסף שנכלל בבקשה | 2 |

**ניקוד מינימלי נדרש**

התמיכה למועצה מותנית בקבלת ניקוד מינימלי של 50 נקודות.

**ניקוד מקסימלי**

הניקוד המקסימלי לסעיפים 1- 5 יהיה 100 נקודות.

**תוספת ניקוד**

1. למועצות שבתחומן נכללים יישובי מיעוטים, תינתן תוספת של 10 נקודות, ובלבד שבבקשתן נכלל ישוב מיעוטים אחד לפחות. לכל ישוב מיעוטים נוסף אשר ייכלל בבקשה, תינתן תוספת של 2 נקודות.
2. למועצות שבתחומן נכללים ישובים חדשים תינתן תוספת של 10 נקודות ובלבד שבבקשתן נכלל לפחות ישוב חדש אחד. לכל ישוב חדש נוסף אשר ייכלל בבקשה תינתן תוספת של 2 נקודות.

**שיעור התמיכה והיקפה**

1. ועדת התמיכות תקבע את סכומי התמיכה לכל בקשה בהסתמך על ניקוד הבקשה, על המלצת המרחב ביחס למרכיבי הבקשה והסכומים המומלצים לתמיכה, על פי שיקולים נוספים לפי העניין כמקובל בנהלי התמיכה, במסגרת התקציב ועל פי הכללים המפורטים בסעיף זה (סעיף 8 אמות מידה לקביעת סכום התמיכה וניקוד הבקשות).
2. שיעור התמיכה ממקורות ממשלתיים לא יעלה על 90% מסך העלויות המאושרות לבקשה, בכפוף לאמור בסעיף 6. 4. לעיל לעניין תמיכה לביצוע מלא על ידי החטיבה.[[7]](#footnote-8)
3. מועצה אחת תוכל להגיש בקשות לתמיכה במסגרת נוהל זה עד לסכום תמיכה של כ-10 מיליון ₪.
4. ניתן להגיש בקשה לתמיכה בתכנון בסכום לתמיכה של עד 150,000 ₪ עבור ישוב אחד.
5. ניתן להגיש בקשה לתמיכה בפיתוח או בבניה בסכום תמיכה של עד 2,000,000 ₪ עבור ישוב אחד.
6. רכישת מבנים יבילים תבוצע בביצוע עצמי של החטיבה. שיעור התמיכה ברכיב זה יהיה 100%.
7. ניתן להגיש בקשה לתמיכה בהקמה של 12 יחידות דיור במבנים יבילים לכל היותר, עבור ישוב אחד. ועדת התמיכות לא תאשר בקשה לתמיכה בהקמה של יחידות דיור במבנים יבילים ביישובים אשר הוצבו בהם מבנים יבילים בהתאם להחלטות ממשלה או ממקור תקציבי ממשלתי.
8. על אף האמור בסעיפים 5 ו-7 לעיל, מגבלת התקציב והמגבלה על מספר יחידות הדיור במבנים יבילים לא תחול על ישובים חדשים או על אתרים זמניים לקליטת מתיישבים ביישובים חדשים.

# הסכם קבלת תמיכה

1. בגין בקשות תמיכה שאושרו על ידי ועדת התמיכות, ייחתם הסכם בין המועצות לבין החטיבה. ההסכם יפרט את סכום התמיכה ואת שיעורה, תוקף ההסכם, וכל מידע רלוונטי נוסף.
2. לא תוכר השקעה שבוצעה לפני מועד הדיון בבקשות בוועדת התמיכות ושלא בהתאם לתנאים בנוהל זה ובכתב ההתחייבות.
3. תוקף ההסכם יהיה ממועד חתימתו על ידי חשבת החטיבה ועד 31.12.2018. ניתן יהיה להאריך את תוקף ההסכם במידה שביצוע העבודה החל, ובכפוף להגשת דוח ביצוע ראשון לפחות, ובהתאם לתוקף ההתקשרות השנתית בין ההסתדרות הציונית העולמית לבין הממשלה.
4. המועצה תפעל לביצוע הפעולות המנויות בהסכם זה, על פי כל דין, לרבות חוק חובת המכרזים.

# דו"חות ביצוע והעברת תשלום

1. דיווח על ביצוע יוגש למשרדי המרחב בשלושה (3) העתקים.
2. הדיווח יכלול סיכום מילולי וסיכום כספי המורכב מפירוט המקורות והשימושים בחתימת המבקש, בצרוף חשבוניות מקוריות או טופס עלות מעביד לפי סעיפי הביצוע, בהתאמה לנושאי הפעילות המאושרים. הדיווח ייחתם ע"י גזבר המועצה.
3. דיווח הביצוע יוגש למרחב, ייבדק ויומלץ לתשלום על ידי הגורם המקצועי מטעם החטיבה.
4. ההמלצה לתשלום ודו"ח הביצוע יועברו בשני (2) העתקים בצירוף כל המסמכים לחשבות החטיבה.
5. כתנאי לביצוע תשלום התמיכה, המסמכים ייבחנו על ידי החטיבה על פי נהליה.

# תשלום התמיכה

1. תמיכה שתאושר על ידי ועדת התמיכות תועבר לזכאי על ידי חשבות החטיבה, בהתאם להוראות התכ"ם והנחיות החשב הכללי, ובכפוף לתנאים המופיעים בנוהל תמיכות זה.
2. התמיכה תועבר במישרין לחשבון הבנק של הזכאי.
3. לא ניתן יהיה להמחות את כספי התמיכה לפי נוהל זה, אלא במקרים חריגים באישור המנהל הכללי של המשרד ושל חשבות המשרד, לאחר התייעצות עם הלשכה המשפטית.

# מעקב ובקרה

1. החטיבה או מי מטעמה ומשרד החקלאות או מי מטעמו יהיו רשאי לערוך ביקורת ובדיקה, בכל עת, גם לאחר תשלום כספי התמיכה, בדבר אמיתות הנתונים שנמסרו לו, מילוי התנאים למתן התמיכה ובדבר השימוש בתמיכה שנתנה.
2. לשם ביצוע הפיקוח רשאים החטיבה או מי מטעמה ומשרד החקלאות או מי מטעמו לדרוש מהנתמך להגיש לה דיווחים כספיים ואחרים בקשר לשימוש בתמיכה, ורשאית היא לשלוח מבקר או מפקח מטעמה או מטעם משרד החקלאות או מטעם משרד הפנים לבקר במשרדיו ובמתקניו ולעיין בספרי החשבונות שלו.
3. בנוסף לבקרה הכספית/חשבונאית, בסמכות החטיבה להתיישבות ומשרד החקלאות לבצע בקרה הנדסית על מרכיביה השונים - אישור תכניות, בקרת התאמת הביצוע לתכניות, עמידה בלוחות זמנים, בקרת תקציב ובדיקת חשבונות קבלן וכל הנדרש לבקרה זו.

#  הקטנת תמיכה או ביטולה

1. ועדת התמיכות רשאית להקטין או לבטל את התמיכה אם לא קיים הנתמך את כל דרישות החטיבה בקשר לביצוע הפיקוח כאמור; אם לא קיים הנתמך את כל התנאים או ההתחייבויות בקשר למתן התמיכה; אם התברר כי הנתמך זכאי לקבל כספים או נכסים נוספים בגין הפעילות הנתמכת; אם התמיכה ניתנה על בסיס נתונים לא נכונים, או אם יש לחטיבה או למשרד חשש סביר, כי הנתמך פועל שלא על פי דין.
2. החליטה ועדת התמיכות על הקטנת התמיכה או על ביטולה, ישיב הנתמך לחטיבה את התמיכה ששולמה לו ושהוחלט על ביטולה, בתוספת הפרשי הצמדה וריבית חשב כללי.
3. החטיבה תהיה רשאית לקזז מסכום התמיכה לו זכאית המועצה, חוב שלה או של ישוב עבורו הוגשה בקשת התמיכה. כמו כן, רשאית היא לקזז את סכום התמיכה שקיבל הגורם הנתמך לפי נוהל זה ושאותה הוא נדרש להשיב, מכל סכום אחר שאותו הוא זכאי לקבל מהחטיבה.
4. יצוין, כי תשלום כספי התמיכה נעשה באמצעות מערכת התשלומים של החשכ"ל, שבמסגרתה מקזזת המדינה חובות המעודכנים בה.
5. במקרה בו יתגלה כי שולמה תמיכה על בסיס דיווח כוזב, הנתמך ישיב את מלוא כספי התמיכה ששולמו לו, בתוספת הפרשי הצמדה וריבית חשב כללי, ולא יהיה זכאי לקבל תמיכה כלשהי מהחטיבה בכל נושא שלגביו תפרסם החטיבה נוהל תמיכה, במהלך חמש (5) השנים העוקבות.
6. ועדת התמיכות רשאית להקטין או לבטל את התמיכה או את יתרתה, , אם הופחת תקציב התמיכה עקב מדיניות כלכלית.

# רשימת נספחים

1. נספח 1 - טופס הבקשה
2. נספח 2 - טופס העברת כספים
3. נספח 3 - טופס הגשה מקצועי
4. נספח 4 - רשימת תיוג
5. נספח 5 - רשימת ישובים דלי אוכלוסין
1. הכוונה לחוק לעידוד השקעות הון בחקלאות, התשמ"א – 1980 והחוק לעידוד השקעות הון, התשי"ט – 1959. [↑](#footnote-ref-2)
2. ר' ה"ש 1. [↑](#footnote-ref-3)
3. גדרן של פעולות אלה נבחן בהתייחס לחוק עידוד השקעות הון, התשי"ט – 1959, ויפורט בנוסח הנוהל הסופי. [↑](#footnote-ref-4)
4. בכפוף לקבלת אישור משפטי. ככל שיינתן אישור כאמור יפורטו הוראות נוספות בעניין זה בנוהל הסופי. [↑](#footnote-ref-5)
5. ר' ה"ש 4. [↑](#footnote-ref-6)
6. בפרויקטים ברמת הישוב הבודד, יילקח בחשבון המדד הסוציו-אקונומי הנמוך מבין מדד המועצה ומדד הישוב [↑](#footnote-ref-7)
7. ר' ה"ש 4. [↑](#footnote-ref-8)